Pa, kinders en talle ander in ongeluk beseer(Foto: ER24) Drie mense, onder wie ’n pa en sy agtjarige dogter, is in ’n kritieke toestand na ’n hospitaal gehaas ná ’n botsing tussen ’n taxi, ŉ motor en ŉ vragmotor in Walkerville, suid van Johannesburg. Die dogtertjie se 13-jarige boetie het matige beserings opgedoen. Al drie lede van dié gesin is na die Chris Hani Baragwanath-hospitaal in Soweto geneem vir mediese behandeling. Talle ander mense is ook in die botsing beseer. Ross Campbell, woordvoerder van ER24, sê paramedici is Dinsdagmiddag na die toneel op die kruising van die R82 en R557 ontbied waar hulle by hul aankoms omstreeks 13:30 passasiers aangetref het wat uit die voertuie geslinger is en ander wat self uit die motors geklim het. ’n Volwasse vrou was in ’n kritieke toestand in die wrak van een van die voertuie vasgekeer. Die vrou is op die toneel behandel terwyl die brandweer haar uit die wrak bevry het en sy na die Sebokeng-hospitaal gehaas is vir verdere mediese behandeling. Altesaam 12 mense, almal van die taxi en die motor, is in die botsing beseer en van hulle is na hospitale geneem. Die bestuurder van die vragmotor is ongedeerd. Besonderhede omtrent die oorsaak van die botsing is nie in dié stadium duidelik nie.